จัดธีม 20 หุ้นอาหาร-เครื่องดื่มรสชาติยอดแย่!ชูงบฯ Q3 กำไรลด-ขาดทุนเพิ่ม-พลิกขาดทุน
จัดธีม 20 หุ้นอาหาร-เครื่องดื่มรสชาติยอดแย่! ชูงบฯ Q3 กำไรลด-ขาดทุนเพิ่ม-พลิกขาดทุน
24 พ.ย. 2559

ก่อนหน้านี้ “ข่าวหุ้นธุรกิจออนไลน์” ได้ทำการสำรวจบริษัทจดทะเบียน (บจ.) ในตลาดหลักทรัพย์หลักทรัพย์แห่งประเทศไทยกลุ่มเกษตรและอุตสาหกรรมอาหาร หมวดธุรกิจอาหารและเครื่องดื่มมที่ประกาศผลประกอบการไตรมาส 3/59 มีกำไรเพิ่มขึ้น และพลิกกลับมามีกำไรโดดเด่นไปแล้ว
สำหรับครั้งนี้จะขอนำเสนอหุ้นที่มีกำไรลดลง และพลิกขาดทุน รวมทั้งพลิกขาดทุนเพิ่มขึ้น และขาดทุนลดลง เพื่อเป็นข้อมูลให้นักลงทุนได้เห็นทิศทางธุรกิจของหุ้นแต่ละตัวว่ามีผลการดำเนินงานเปลี่ยนแปลงมากน้อยขนาดไหน และเป็นข้อมูลประกอบการตัดสินใจเข้าลงทุนว่าจะได้ผลตอบแทนดีหรือไม่ในอนาคตได้อีกทาง
โดยหุ้นที่เข้าเกณฑ์ดังกล่าวมีทั้งหมด 20 ตัว โดยแบ่งเป็นหุ้นที่กำไรลดลง 10 ตัว พลิกขาดทุนเพิ่มขึ้น 6 ตัว และพลิกขาดทุน 3 ตัว และอีก 1 ตัวขาดทุนลดลงดังตารางประกอบ
 
สำหรับหุ้นที่มีกำไรลดลง 10 ตัว คือ  TU,SSF,CHOTI,SNP,BR, SORKON,ICHI,TIPCO,ASIAN และ CFRESH โดย 3 อันดับแรกที่มีกำไรลดลงเกิน 50% คือ CFRESH,ASIAN และ TIPCO
โดยบริษัท ซีเฟรชอินดัสตรี จำกัด (มหาชน) หรือ CFRESH รายงานผลการดำเนินงานไตรมาส 3/59 สิ้นสุดวันที่ 30 ก.ย.59 มีกำไรสุทธิ 12.01 ล้านบาท หรือมีกำไรสุทธิ 0.03 บาทต่อหุ้น ลดลง 91% จากช่วงเดียวกันของปีก่อนมีกำไรสุทธิ 133.76 ล้านบาท หรือมีกำไรสุทธิ 0.29 บาทต่อหุ้นโดยผลการดำเนินงานในไตรมาสดังกล่าวมีกำไรลดลงเนื่องจากรายได้จากการขายลดลง-ต้นทุนทางการเงินเพิ่มขึ้น
 
ส่วนบริษัท ห้องเย็นเอเชี่ยน ซีฟู้ด จำกัด (มหาชน) หรือASIAN รายงานผลการดำเนินงานไตรมาส 3/59 สิ้นสุดวันที่ 30 ก.ย.59 (รวมบริษัทย่อย) มีกำไรสุทธิ 9.67 ล้านบาท หรือมีกำไรสุทธิ 0.03 บาทต่อหุ้น ลดลง 89% จากช่วงเดียวกันของปีก่อนที่มีกำไรสุทธิ 84.82 ล้านบาท หรือมีกำไรสุทธิ 0.23 บาทต่อหุ้นโดยผลการดำเนินงานในไตรมาสดังกล่าวที่ลดลงเนื่องจากบริษัทมีกำไรลดลงเป็นผลมาจากอัตราแลกเปลี่ยน ขณะที่ต้นทุนวัตถุดิบเพิ่มขึ้น
 
ด้านบริษัท ทิปโก้ฟูดส์ จำกัด (มหาชน) หรือ TIPCO รายงานผลการดำเนินงานไตรมาส 3/59 สิ้นสุดวันที่ 30 ก.ย.59 (รวมบริษัทย่อย) มีกำไรสุทธิ 45.05 ล้านบาท หรือมีกำไรสุทธิ 0.09 บาทต่อหุ้น ลดลง 85.66% จากช่วงเดียวกันของปีก่อนที่มีกำไรสุทธิ 314.29 ล้านบาท หรือมีกำไรสุทธิ 0.65 บาทต่อหุ้นโดยกำไรในไตรมาส 3/59 ที่ลดลงจากช่วงเดียวกันของปีก่อนเนื่องจากบริษัทมีส่วนแบ่งกำไรจากบริษัทร่วมลดลง
 
สำหรับหุ้นที่พลิกขาดทุนเพิ่มขึ้น 6 ตัว คือ  SST,TRUBB,EE,KBS,F&amp;D และ VPO โดย 3 อันดับแรกที่พลิกขาดทุนเพิ่มขึ้น คือ SST,TRUBB และ EE
โดยบริษัท ทรัพย์ศรีไทย จำกัด (มหาชน) หรือ SST รายงานผลการดำเนินงานไตรมาส 3/59 สิ้นสุดวันที่ 30 ก.ย.59 (รวมบริษัทย่อย) มีผลขาดทุนสุทธิ 100.47 ล้านบาท  หรือมีขาดทุนสุทธิ 0.24 บาทต่อหุ้น เพิ่มขึ้น 458% จากช่วงเดียวกันของปีก่อนที่มีผลขาดทุนสุทธิ 18.00 ล้านบาท หรือมีผลขาดทุนสุทธิ 0.04 บาทต่อหุ้น
 
ส่วนบริษัท ไทยรับเบอร์ลาเท็คซ์คอร์ปอร์เรชั่น (ประเทศไทย) จำกัด (มหาชน) หรือ TRUBB รายงานผลการดำเนินงานไตรมาส 3/59 สิ้นสุดวันที่ 30 ก.ย.59 (รวมบริษัทย่อย) มีผลขาดทุนสุทธิ 62.08 ล้านบาท หรือมีกำไรสุทธิ 0.09 บาทต่อหุ้น เพิ่มขึ้น 206% จากช่วงเดียวกันของปีก่อนที่มีกำไรสุทธิ 20.32 ล้านบาท หรือมีกำไรสุทธิ 0.03 บาทต่อหุ้นโดยผลการดำเนินงานในไตรมาสดังกล่าวพลิกขาดทุนเนื่องจากบริษัทรายได้ลดลง และค่าใช้จ่ายภาษีเงินได้สูงขึ้น
 
ด้านบริษัท อีเทอเนิล เอนเนอยี จำกัด (มหาชน) หรือ EE รายงานผลการดำเนินงานไตรมาส 3/59 สิ้นสุดวันที่ 30 ก.ย.59 (รวมบริษัทย่อย) มีขาดทุนสุทธิ 90.63 ล้านบาท หรือขาดทุนสุทธิ 0.0326 บาทต่อหุ้น เพิ่มขึ้น 151% จากช่วงเดียวกันของปีก่อนที่มีขาดทุนสุทธิ 36.04 ล้านบาท หรือมีขาดทุนสุทธิ 0.013 บาทต่อหุ้น
โดยผลการดำเนินงานในไตรมาสดังกล่าวขาดทุนเพิ่มขึ้น เนื่องจากบริษัทมีการตั้งบัญชีค่าเผื่อการด้อยค่างานระหว่างก่อสร้างโรงงานผลิตเอทานอล จำนวน 86.66 ล้านบาท ตามมาตรฐานรายงานทางการเงิน
 
ส่วนหุ้นที่พลิกขาดทุน 3 ตัว คือ  KTIS,STA และ TC โดยบริษัท เกษตรไทย อินเตอร์เนชั่นแนล ชูการ์ คอร์ปอเรชั่น จำกัด (มหาชน) หรือ KTIS รายงานผลการดำเนินงานไตรมาส 3/59 สิ้นสุดวันที่ 30 ก.ย.59 (รวมบริษัทย่อย) มีผลขาดทุนสุทธิ 117.54 ล้านบาท หรือขาดทุนสุทธิ 0.03 บาทต่อหุ้น เทียบกับช่วงเดียวกันของปีก่อนที่มีกำไรสุทธิ 529.17 ล้านบาท หรือมีกำไรสุทธิ 0.14 บาทต่อหุ้น
โดยผลการดำเนินงานในไตรมาสดังกล่าวที่พลิกขาดทุนเนื่องจากบริษัทมีรายได้จากการขายและบริการลดลง 1.88 พันล้านบาท เนื่องจากรายได้สายธุรกิจน้ำตาลลดลง
 
ส่วนบริษัท ศรีตรังแอโกรอินดัสทรี จำกัด (มหาชน) หรือ STA รายงานผลการดำเนินงานไตรมาส 3/59 สิ้นสุดวันที่ 30 ก.ย.59 (รวมบริษัทย่อย) พลิกขาดทุนมาที่ 90.78 ล้านบาท หรือขาดทุนสุทธิ 0.07 บาทต่อหุ้น เทียบกับช่วงเดียวกันของปีก่อนมีกำไร 349.77 ล้านบาท หรือมีกำไรสุทธิ 0.27 บาทต่อหุ้น
 
ด้านบริษัท ทรอปิคอลแคนนิ่ง (ประเทศไทย) จำกัด (มหาชน) หรือ TC รายงานผลการดำเนินงานไตรมาส 3/59 สิ้นสุดวันที่ 30 ก.ย.59 (รวมบริษัทย่อย) พลิกขาดทุนมาที่ 48.09 ล้านบาท หรือขาดทุนสุทธิ 0.15 บาทต่อหุ้น เทียบกับช่วงเดียวกันของปีก่อนมีกำไร 58.11 ล้านบาท หรือมีกำไรสุทธิ 0.19 บาทต่อหุ้น
โดยผลการดำเนินงานในไตรมาสดังกล่าวที่พลิกขาดทุน เนื่องจากยอดขายไม่ได้เป็นตามเป้าหมาย จากภาวะเศรษฐกิจของคู่ค้าที่ยังชะลอตัว นอกจากนี้ยังได้รับผลกระทบจากค่าเงินบาทที่แข็งค่าและต้นทุนที่เพิ่มขึ้นจากการผลิตที่ลดลง
 
ปิดท้ายหุ้นขาดทุนลดลงคือ บริษัท สหอุตสาหกรรมน้ำมันปาล์ม จำกัด (มหาชน)หรือ UPOIC รายงานผลการดำเนินงานไตรมาส 3/59 สิ้นสุดวันที่ 30 ก.ย.59 (รวมบริษัทย่อย) ขาดทุน7.26 ล้านบาท หรือขาดทุนสุทธิ 0.02 บาทต่อหุ้น ลดลง 41.36% เทียบกับช่วงเดียวกันของปีก่อนขาดทุน 12.38 ล้านบาท หรือมีกำไรสุทธิ 0.04 บาทต่อหุ้น
 
อย่างไรก็ตามแม้หุ้นทั้ง 20 ตัว จะมีผลการดำเนินงานไม่สดใส แต่อย่าลืมว่าหุ้นส่วนใหญ่ยังน่าสนใจ ที่สำคัญยังมีแผนงานที่โดดเด่น อีกทั้งโบรกฯเกอร์ส่วนใหญ่แนะนำให้ลงทุน และมีราคาเป้าหมายสูง อาทิ TU, BR, ICHI, TIPCO, STA, TRUBB และ KBS เป็นต้น
 
*อนึ่งข้อมูลที่มีการนำเสนอข้างต้น เป็นเพียงข้อแนะนำจากข้อมูลพื้นฐานเพื่อประกอบการตัดสินใจของนักลงทุนเท่านั้น และมิได้เป็นการชี้นำ หรือเสนอแนะให้ซื้อหรือขายหลักทรัพย์ใดๆ การตัดสินใจซื้อหรือขายหลักทรัพย์ใดๆ ของผู้อ่าน ไม่ว่าจะเกิดจากการอ่านบทความในเอกสารนี้หรือไม่ก็ตาม ล้วนเป็นผลจากการใช้วิจารณญาณของผู้อ่าน